CELEX: 32021D0001
Language: fi
Date: 2020-12-17 00:00:00
Title: Neuvoston päätös (EU) 2021/1, annettu 17 päivänä joulukuuta 2020, Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyllä sopimuksella perustetussa sekakomiteassa unionin puolesta otettavasta kannasta maataloustukiin

6.1.2021   
               
               
                  FI
               
               
                  Euroopan unionin virallinen lehti
               
               
                  L 2/1
               
            
         NEUVOSTON PÄÄTÖS (EU) 2021/1,
         annettu 17 päivänä joulukuuta 2020,
         Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyllä sopimuksella perustetussa sekakomiteassa unionin puolesta otettavasta kannasta maataloustukiin
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 50 artiklan 2 kohdan,
         ottaa huomioon Euroopan unionin toiminnasta tehdyn sopimuksen ja erityisesti sen 218 artiklan 9 kohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Sopimus Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä, jäljempänä ’erosopimus’, tehtiin unionin osalta 30 päivänä tammikuuta 2020 annetulla neuvoston päätöksellä (EU) 2020/135 (1), ja se tuli voimaan 1 päivänä helmikuuta 2020.
                  
               
                     (2)
                  
                  
                     Erosopimuksen 164 artiklalla perustetulle sekakomitealle, jäljempänä ’sekakomitea’, annetaan erosopimuksen 166 artiklassa toimivalta hyväksyä päätöksiä kaikista kysymyksistä, joiden osalta erosopimuksessa niin määrätään. Irlantia/Pohjois-Irlantia koskeva pöytäkirja, jäljempänä ’pöytäkirja’, on erottamaton osa erosopimusta.
                  
               
                     (3)
                  
                  
                     Pöytäkirjan 10 artiklan 1 kohdan mukaan maataloustuotteiden tuotantoa ja kauppaa Pohjois-Irlannissa tukeviin Yhdistyneen kuningaskunnan toimenpiteisiin, mukaan lukien kalastus- ja vesiviljelytuotteita koskevat tukitoimenpiteet, sovelletaan pöytäkirjan liitteessä 5 lueteltuja unionin valtiontukisääntöjä, jos kyseiset toimenpiteet vaikuttavat Pohjois-Irlannin ja unionin väliseen kyseiseen kauppaan. Toisaalta pöytäkirjan 10 artiklan 2 kohdassa määrätään unionin oikeuden soveltamista koskevasta poikkeuksesta tiettyyn vuotuiseen yhteenlaskettuun tuen enimmäismäärään asti edellyttäen, että kyseisen vapautetun tuen määrätty vähimmäisprosenttiosuus on WTO:n maataloussopimuksen liitteen 2 määräysten mukainen.
                  
               
                     (4)
                  
                  
                     Tuen vuotuinen yhteenlaskettu enimmäismäärä ja vähimmäisprosenttiosuus olisi määritettävä ottaen huomioon pöytäkirjan liitteessä 6 vahvistetut näkökohdat.
                  
               
                     (5)
                  
                  
                     Laskettaessa muille maataloustuotteille kuin kalastus- ja vesiviljelytuotteille myönnettävän tuen vuotuista yhteenlaskettua enimmäismäärää huomioon on otettu yhteisen maatalouspolitiikan puitteissa aiheutuneet ja ennakoidut keskimääräiset menot Pohjois-Irlannissa osana nykyistä monivuotista rahoituskehystä, jäljempänä ’vuosien 2014–2020 monivuotinen rahoituskehys’.
                  
               
                     (6)
                  
                  
                     Vähimmäisprosenttiosuutta vahvistettaessa on otettu huomioon unionin keskimääräinen tukitaso, joka on WTO:n maataloussopimuksen liitteen 2 määräysten mukainen, unionin WTO:lle toimittamien kaikkien tuki-ilmoitusten perusteella viiden viime vuoden ajalta, joka on ajanjakso, jolta WTO:lle on toimitettu ilmoituksia vuosien 2014–2020 monivuotisen rahoituskehyksen puitteissa.
                  
               
                     (7)
                  
                  
                     Maatalousalan tukien yhteenlasketuksi vuotuiseksi enimmäismääräksi olisi sen vuoksi vahvistettava 429 miljoonaa euroa.
                  
               
                     (8)
                  
                  
                     Kalastus- ja vesiviljelytuotteiden osalta tuen enimmäismäärä, joka perustuu vuosien 2014–2020 monivuotisen rahoituskehyksen keskimääräisiin menoihin, olisi vahvistettava 19,5 miljoonaksi euroksi viiden vuoden aikana ja enintään 4,5 miljoonaksi euroksi kunakin vuonna.
                  
               
                     (9)
                  
                  
                     Jotta vältettäisiin tilanteita, joissa vapautettua tukea käytetään sellaisten toimien rahoittamiseen, jotka muutoin eivät ole oikeutettuja kalatalousalan tukeen, sekakomitean päätöksessä olisi otettava huomioon, että tietyt toimet eivät ole unionin oikeuden mukaan tukikelpoisia.
                  
               
                     (10)
                  
                  
                     On aiheellista määrittää sekakomiteassa unionin puolesta otettava kanta,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Erosopimuksen 164 artiklalla perustetussa sekakomiteassa unionin puolesta otettava kanta maataloustukiin perustuu tämän päätöksen liitteenä olevaan sekakomitean päätösluonnokseen.
         
         
            2 artikla
            Sekakomitean päätös julkaistaan Euroopan unionin virallisessa lehdessä.
         
         
            3 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 17 päivänä joulukuuta 2020.
            
               
                  Neuvoston puolesta
               
               
                  Puheenjohtaja
               
               S. SCHULZE
            
         
         
            (1)  Neuvoston päätös (EU) 2020/135, annettu 30 päivänä tammikuuta 2020, Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen tekemisestä (EUVL L 29, 31.1.2020, s. 1).
      
      
         
            LUONNOS
            ISON-BRITANNIAN JA POHJOIS-IRLANNIN YHDISTYNEEN KUNINGASKUNNAN EROAMISESTA EUROOPAN UNIONISTA JA EUROOPAN ATOMIENERGIAYHTEISÖSTÄ TEHDYLLÄ SOPIMUKSELLA PERUSTETUN SEKAKOMITEAN PÄÄTÖS N:o …/2020,
            annettu … päivänä …kuuta …,
            Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyn sopimuksen Irlantia/Pohjois-Irlantia koskevan pöytäkirjan 10 artiklan 2 kohdassa tarkoitetun alustavan vapautetun tuen vuotuisen yhteenlasketun enimmäismäärän ja alustavan vähimmäisprosenttiosuuden määrittämisestä
            SEKAKOMITEA, joka
            ottaa huomioon Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen Irlantia/Pohjois-Irlantia koskevan pöytäkirjan ja erityisesti sen 10 artiklan 2 kohdan ja liitteen 6,
            ON PÄÄTTÄNYT SEURAAVAA:
            
               1 artikla
               Muille maataloustuotteille kuin kalastus- ja vesiviljelytuotteille myönnettävän tuen yhteenlaskettu vuotuinen määrä
               
                  1.   Irlantia/Pohjois-Irlantia koskevan pöytäkirjan 10 artiklan 2 kohdassa tarkoitettu vapautetun tuen alustava vuotuinen yhteenlaskettu enimmäismäärä on muiden maataloustuotteiden kuin kalastus- ja vesiviljelytuotteiden osalta 382,2 miljoonaa Englannin puntaa (1).
               
               
                  2.   Yhdistynyt kuningaskunta voi korottaa 1 kohdassa tarkoitettua vapautetun tuen vuotuista yhteenlaskettua enimmäismäärää tiettynä vuonna enintään 25,03 miljoonaa Englannin puntaa sillä vuotuisen vapautetun tuen yhteenlasketun enimmäismäärän osuudella, jota ei ole käytetty edellisenä kalenterivuonna.
               
               
                  3.   Edellä 1 kohdassa tarkoitettua vapautetun tuen vuotuista yhteenlaskettua enimmäismäärää korotetaan 6,8 miljoonalla Englannin punnalla tiettynä vuonna
                  
                              a)
                           
                           
                              jos Euroopan unioni on kyseisen vuoden aikana toteuttanut asetuksen (EU) N:o 1308/2013 (2) II osan I osaston I luvun tai 219, 220 tai 221 artiklan nojalla toimenpiteitä, jotka kattavat Irlannin tasavallan; tai
                           
                        
                              b)
                           
                           
                              seuraavista syistä:
                              
                                          i)
                                       
                                       
                                          eläintauti;
                                       
                                    
                                          ii)
                                       
                                       
                                          tapahtuma tai olosuhde, joka häiritsee tai uhkaa häiritä markkinoita merkittävästi, jos on todennäköistä, että kyseinen tilanne jatkuu tai pahenee tai sen vaikutukset markkinoihin jatkuvat tai pahenevat;
                                       
                                    
                                          iii)
                                       
                                       
                                          vakava markkinahäiriö, joka liittyy suoraan kansanterveyden taikka eläinten tai kasvien terveyden ja tautien riskeistä johtuvaan kuluttajien luottamuksen menettämiseen; tai
                                       
                                    
                                          iv)
                                       
                                       
                                          luonnonkatastrofi, joka vaikuttaa Pohjois-Irlannin alueeseen mutta ei vaikuta samalla tavoin koko Irlannin saareen.
                                       
                                    Edellä olevaa b alakohtaa sovelletaan ainoastaan, jos Yhdistynyt kuningaskunta on ilmoittanut Euroopan unionille vuotuisen tuen yhteenlasketun määrän korotuksesta vähintään kymmenen päivää ennen sen käyttöä.
                           
                        
            
            
               2 artikla
               Kalastus- ja vesiviljelytuotteille myönnettävän tuen yhteenlaskettu vuotuinen määrä
               
                  1.   Irlantia/Pohjois-Irlantia koskevan pöytäkirjan 10 artiklan 2 kohdassa tarkoitetun vapautetun tuen alustava vuotuinen yhteenlaskettu enimmäismäärä on kalastus- ja vesiviljelytuotteiden osalta 16,93 miljoonaa Englannin puntaa tämän päätöksen voimaantuloa seuraavien viiden ensimmäisen vuoden aikana sekä sitä mahdollisesti seuraavien viiden vuoden ajanjaksojen aikana. Näitä tuotteita koskeva vapautetun tuen yhteenlaskettu vuotuinen määrä saa kuitenkin olla enintään 4,01 miljoonaa Englannin puntaa kunakin vuonna.
               
               
                  2.   Edellä 1 kohdassa tarkoitetuista määristä ei voida rahoittaa seuraavia toimia:
                  
                              a)
                           
                           
                              aluksen kalastuskapasiteettia lisäävät toimet tai laitteet, jotka parantavat aluksen kykyä löytää kalaa;
                           
                        
                              b)
                           
                           
                              uusien kalastusalusten rakentaminen tai kalastusalusten tuonti;
                           
                        
                              c)
                           
                           
                              kalastustoiminnan pysyvä lopettaminen;
                           
                        
                              d)
                           
                           
                              kalastustoiminnan väliaikainen lopettaminen, paitsi jos se liittyy johonkin seuraavista:
                              
                                          i)
                                       
                                       
                                          Yhdistyneen kuningaskunnan viranomaisten tai Yhdistyneen kuningaskunnan Pohjois-Irlannin osalta käyttöön ottamat kiireelliset toimenpiteet meren elollisiin luonnonvaroihin tai meriekosysteemiin kohdistuvan vakavan uhan torjumiseksi enintään kuuden kuukauden ajan;
                                       
                                    
                                          ii)
                                       
                                       
                                          kansainvälisen kalastussopimuksen tai sen pöytäkirjojen uusimatta jättäminen;
                                       
                                    
                                          iii)
                                       
                                       
                                          Yhdistyneen kuningaskunnan tai Yhdistyneen kuningaskunnan Pohjois-Irlantia koskevan lainsäädännön nojalla julkaistu kalastuksenhoitosuunnitelma, jossa esitetään politiikat yhden tai useamman kalakannan palauttamiseksi kestävälle tasolle tai tällaisten kantojen pitämiseksi kestävällä tasolla;
                                       
                                    
                                          iv)
                                       
                                       
                                          Yhdistyneen kuningaskunnan viranomaisten tai Yhdistyneen kuningaskunnan Pohjois-Irlannin osalta käyttöön ottamat kiireelliset toimenpiteet kansanterveydellisessä tai muussa hätätilanteessa, jolla on vakava vaikutus kalastus- tai vesiviljelyalaan;
                                       
                                    
                        
                              e)
                           
                           
                              koekalastus;
                           
                        
                              f)
                           
                           
                              yrityksen omistuksen siirtäminen; ja
                           
                        
                              g)
                           
                           
                              palautusistutus, ellei siitä ole säädetty Yhdistyneen kuningaskunnan viranomaisten tai Yhdistyneen kuningaskunnan Pohjois-Irlannin osalta säätämissä toimenpiteissä kalakantojen tai meriekosysteemin säilyttämiseksi tai ellei ole kyse koeistutuksesta.
                              Edellä d alakohdassa säädettyjen poikkeusten edellytyksenä on, että asianomaisen kalastusaluksen tai kalastajan harjoittama kalastustoiminta keskeytetään tosiasiallisesti ja että rahoitusta myönnetään enintään kuudeksi kuukaudeksi alusta kohden.
                           
                        
            
            
               3 artikla
               Vähimmäisprosenttiosuus
               Pöytäkirjan 10 artiklan 2 kohdassa tarkoitettu alustava vähimmäisprosenttiosuus on 83 prosenttia, ja sitä sovelletaan 1 artiklassa tarkoitetun vapautetun vuotuisen tuen yhteenlaskettuun määrään.
            
            
               4 artikla
               Uudelleentarkastelu
               Sekakomitea tarkastelee säännöllisesti uudelleen tätä päätöstä ja sen täytäntöönpanoa.
            
            
               5 artikla
               Voimaantulo
               Tämä päätös tulee voimaan 1 päivänä tammikuuta 2021.
            
            
               Tehty …
               
                  
                     Sekakomitean puolesta
                  
                  
                     Puheenjohtajat
                  
               
            
            
               (1)  Kaikissa tässä päätöksessä Englannin puntina ilmaistuissa laskelmissa ja summissa käytetään vuoden 2019 suorien tukien vaihtokurssia (1 EUR = 0,89092 GBP).
            
               (2)  Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 992/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).